แบงก์ขู่ไม่แก้ปมแบงก์รัฐรีดค่าต๋งยุ่งแน่
สมาคมธนาคารไทย ดอดหารือ ธปท.รีดค่าต๋ง ขู่ฟ่อแก้ความเหลื่อมล้ำระหว่างธนาคารพาณิชย์และธนาคารไม่ได้ยุ่งแน่
3 ก.พ. 2555

สมาคมธนาคารไทย ดอดหารือ ธปท.รีดค่าต๋ง ขู่ฟ่อแก้ความเหลื่อมล้ำระหว่างธนาคารพาณิชย์และธนาคารไม่ได้ยุ่งแน่
นายธวัชชัย ยงกิตติกุล เลขาธิการสมาคมธนาคารไทย กล่าวภายหลังเดินทางมาเข้าพบผู้บริหารระดับสูงของธนาคารแห่งประเทศไทย (ธปท.) ในเรื่องแนวทางการดำเนินงานเก็บเงินนำส่งจากฐานเงินฝากของระบบธนาคารพาณิชย์ ตามพระราชกำหนด (พ.ร.ก.) ว่า สาเหตุที่ต้องเดินทางมาหารือกับ ธปท. เนื่องจากสมาคมห่วงว่าการดำเนินการแก้ปัญหาหนี้กองทุนฟื้นฟูฯ จะไม่เป็นไปตามเป้าหมายที่เคยวางไว้ หากยังร่วมกันหาทางออกในเรื่องความเหลื่อมล้ำในการแข่งขันระหว่างธนาคารพาณิชย์กับธนาคารเฉพาะกิจของรัฐไม่ได้
“ใจจริงเราก็ห่วงว่า มันจะไม่ได้ตามเป้าที่วางไว้ ถ้าธนาคารรัฐยังมาแย่งเงินฝากกันเช่นนี้ ปัญหามันเห็นได้ค่อนข้างชัดในระยะ 23 ปีที่ผ่านมา เงินฝากของธนาคารรัฐเพิ่มขึ้นเฉลี่ยปีละ 3 แสนกว่าล้านบาท ส่วนระบบแบงก์ฐานเงินฝากรวมทั้งตั๋วแลกเงินหรือบี/อี เคยเพิ่มเฉลี่ยปีละ 5% แต่ปีที่ผ่านมาเพิ่มน้อยกว่า 5% หากคิดจากฐานที่ 9 ล้านล้านบาท ถือว่าแต่ละปีเพิ่มไม่ถึง 4.5 แสนล้านบาท แล้วยังให้แบงก์มาจ่ายเงินชำระหนี้กองทุนฟื้นฟูฯ ฝ่ายเดียวอีก โดยที่ธนาคารรัฐไม่ทำอะไรเลย สิ่งที่วางไว้อาจจะเดินต่อไปลำบาก” นายธวัชชัย กล่าว
เลขาธิการสมาคมธนาคาร กล่าวว่า ถ้ายังแก้ปัญหานี้ไม่ได้ ไม่ว่าจะเรียกเก็บเงินนำส่งอัตราไหน จะเก็บ 0.4% หรือเก็บ 0.5% หรืออัตราใดก็ตาม ตราบใดที่ยังไม่มีทางออกเรื่องการแข่งขัน สิ่งที่วางไว้อาจเดินหน้ายาก
นายธวัชชัย กล่าวว่า ในเรื่องการชำระหนี้กองทุนฟื้นฟูฯ ไม่ใช่ว่าทางสมาคมธนาคารไทยไม่อยากจะช่วย ธนาคารพร้อมจะช่วยเต็มที่ แต่ทุกฝ่ายก็ควรจะช่วยกัน ไม่ใช่ให้ธนาคารพาณิชย์รับฝ่ายเดียว เพราะถ้าเป็นแบบนี้โอกาสจะช่วยกันได้มันก็จะยากขึ้น เพราะเงื่อนไขที่จะประสบความสำเร็จ คือ ต้องหาทางออกในการแข่งขันที่เป็นธรรม 
ทั้งนี้ เมื่อเวลา 13.40–14.30 น. ของวันที่ 2 ก.พ.ที่ผ่านมา นายธวัชชัย และนายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ ได้เดินทางมาหารือร่วมกับนางสุชาดา กิระกุล รองผู้ว่าการ ด้านเสถียรภาพนโยบายการเงิน ธปท. โดยใช้เวลาหารือร่วม 2 ชั่วโมง